Diari Oficial de la Generalitat Valenciana


Sumari del DOGV 9319, del 13-04-2022 (2022/3280)

DECRET 36/2022, de 8 d'abril, del Consell, de modificació del Decret 198/2021, de 10 de desembre, del Consell, d'aprovació de les bases reguladores i concessió directa d'ajudes del Programa «Bo viatge Comunitat Valenciana 2022» per la covid-19.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9319

Data del DOGV
:   13-04-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/3280


Data del document
:   08-04-2022

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * malaltia infecciosa
    * turisme
    * ajuda pública

DECRET 36/2022, de 8 d'abril, del Consell, de modificació del Decret 198/2021, de 10 de desembre, del Consell, d'aprovació de les bases reguladores i concessió directa d'ajudes del Programa «Bo viatge Comunitat Valenciana 2022» per la covid-19. [2022/3280]  
El 20 de desembre de 2021 es va posar en marxa el procés d'inscripció de possibles persones beneficiàries del Programa Bo Viatge Comunitat Valenciana 2022 (d'ara en avant, el Programa), conforme amb el Decret 198/2021, de 10 de desembre, del Consell, d'aprovació de les bases reguladores i concessió directa d'ajudes del Programa «Bo viatge Comunitat Valenciana 2022» per la covid-19.  
El referit decret contempla en l'article 9, «Dotació pressupostària i import de l'ajuda», apartat 3, el següent:  
«3. La distribució, durant 2022, de la dotació pressupostària del Programa estarà vinculada als dos períodes d'ús de serveis turístics objecte de subvenció establits en l'apartat 3 de l'article 7 d'aquest decret, així com a les dues modalitats de viatges a realitzar en funció de la duració de l'estada turística, modalitats descrites en l'apartat anterior d'aquest article. Aquesta distribució serà la següent:  
a) Fins a un màxim de 10 milions d'euros per al període comprés entre el 17 de gener de 2022 i el 31 de maig de 2022, el 60 % del qual haurà de correspondre a estades turístiques de 5 o més nits.  
  
b) Fins a un màxim de 5 milions d'euros per al període comprés entre el 19 de setembre de 2022 i el 23 de desembre de 2022, el 60 % del qual haurà de correspondre a estades turístiques de 5 o més nits. Aquest import global màxim es podrà veure incrementat per la incorporació del romanent pressupostari que es puga generar, fruit de les minoracions o revocacions d'ajudes atorgades durant el període anterior.»  
  
Transcorreguts quasi els tres primers mesos del primer període de vigència del Programa, això és, el comprés entre el 17 de gener i el 31 de maig de 2022, es constata que el 88 % de les persones inscrites en aquest que han rebut un codi promocional que, al seu torn, han canviat per un bo viatge mitjançant la realització de la corresponent reserva de viatge turístic en un allotjament turístic o agència de viatges dels adherits al Programa, han optat per la modalitat d'estades turístiques d'entre 2 i 4 nits, fet que ha comportat que la partida pressupostada destinada a tal fi per al període de referència (4 milions d'euros) estiga ja esgotada, amb la qual cosa s'impossibilita la realització d'estades que no tinguen una duració superior a les 5 nits.  
Per això, i davant la necessitat de facilitar que les persones perceptores d'un codi promocional realitzen viatges turístics sota qualsevol de les dues modalitats contemplades en el Decret 198/2021, mitjançant el present decret s'incorpora un nou apartat, amb el número 4, a l'article 9 del referit Decret.  
Per tot el que s'ha exposat, després d'haver-se seguit els tràmits que es preveuen en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en virtut de les competències atribuïdes a la Presidència de la Generalitat en l'article 2 del Decret 5/2019, de 16 de juny, del president de la Generalitat, pel qual es determina el número i la denominació de les conselleries de la Generalitat, i les seues atribucions, i del que disposa l'article 28.c, en relació amb l'article 12.2, de la Llei 5/1983, de 30 de desembre, de la Generalitat, del Consell, a proposta del president de la Generalitat, i amb la deliberació prèvia del Consell, en la reunió del 8 d'abril de 2022,  
  
  
DECRETE  
  
Article únic. Modificació del Decret 198/2021, de 10 de desembre, del Consell, d'aprovació de les bases reguladores i concessió directa d'ajudes del Programa «Bo viatge Comunitat Valenciana 2022» per la covid-19  
1. S'introdueix un nou apartat 4 en l'article 9 del Decret 198/2021, de 10 de desembre, del Consell, d'aprovació de les bases reguladores i concessió directa d'ajudes del Programa «Bo viatge Comunitat Valenciana 2022» per la covid-19.  
2. Es renumera l'apartat 4 d'aquest article, que passa a tindre el número 5.  
  
  
DISPOSICIÓ FINAL  
  
Única. Efectes  
El present decret produirà efectes des del mateix dia de la publicació en el Diari Oficial de la Generalitat Valenciana.  
  
Contra aquest decret, que posa fi a la via administrativa, es podrà interposar potestativament un recurs de reposició davant de l'òrgan que ha dictat l'acte, en el termini d'un mes des de la seua publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació en el Diari Oficial de la Generalitat Valenciana, de conformitat amb el que es disposa en els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 8 d'abril de 2022  
  
El president de la Generalitat,  
XIMO PUIG I FERRER  
  
  
ANNEX  
  
Incorporació d'un nou apartat 4 a l'article 9 del Decret 198/2021, de 10 de desembre, del Consell, d'aprovació de les bases reguladores i concessió directa d'ajudes del Programa «Bo viatge Comunitat Valenciana 2022» per la covid-19.  
El nou apartat 4 de l'article 9 queda redactat com segueix:  
«Article 9. Dotació pressupostària i import de l'ajuda  
(?)  
4. Per a garantir que totes les persones inscrites al Programa puguen optar, una vegada se'ls assigna codi promocional, a totes dues modalitats de viatges, això és d'entre 2 i 4 nits, i de 5 o més nits, durant tota la vigència del Programa del Bo Viatge CV 2022, es faculta a la Presidència de Turisme Comunitat Valenciana per a modificar, mitjançant una resolució, el percentatge del pressupost inicialment assignat a cada període i modalitat de viatge, després de la realització de les corresponents modificacions en les reserves de crèdit.  
Aquesta resolució haurà de publicar-se en el Diari Oficial de la Generalitat Valenciana».